Xalq ta’limi vazirligi: “Maqsadimiz tizimni ‘balchiqlardan’ tozalab, keyin yana uni balchiqqa aylantirmaslik”

Xalq ta’limi tizimidagi barcha tuman va shahar bo‘limlariga 2021-yildan boshlab ichki auditorlar biriktirildi. Bu haqda 1-fevral, dushanba kuni AOKAda bo‘lib o‘tgan brifingda xalq ta’limi vaziri o‘rinbosari Temur Komilov aytib o‘tdi, deya xabar bermoqda “Daryo” muxbiri.
Temur Komilovning ma’lum qilishicha, Xalq ta’limi vazirligi tizimida 2020-yilda qamrab olinmagan tahdidli, xatarli holatlar 2021-yilda jiddiy o‘rganiladi.
“Qo‘pol bo‘lsa ham aytay, maqsadimiz — tizimni qoradog‘lardan, hovuzni balchiqlaridan tozalab olganimizdan keyin yana uni balchiqqa aylantirmaslik. Xalq ta’limi vazirining buyrug‘i bilan 2021-yildan boshlab respublikadagi 205 ta tuman va shahardagi quyi tizim bo‘limlariga ichki auditorlar biriktirildi”, — dedi xalq ta’limi vaziri o‘rinbosari. Uning qo‘shimcha qilishicha, auditor tekshiruvlari har chorak va yil yakunlarida e’lon qilib boriladi.
Uning alohida ta’kidlashicha, tizimdagi o‘g‘rilikni kamaytish statistikani kamaytirish degani emas. “Biz o‘g‘rilikni kamaytiramiz deb, murosasiz kurashga kirishdikmi, xohlaymizmi-xohlamaymizmi bu statistika oshadi”, — dedi Temur Komilov.